"Komlov teeb järgmisel hooajal Premium liigas suuri tegusid!" (0)
FCI Levadia peatreeneri kohusetäitja Vladimir Vassiljev oli pärast Nõmme Kaljuga tehtud 1:1 viiki tulemuse osas pettunud, aga kiitis sel hooajal Premium liigas esimest korda põhikoosseisu kuulunud 17-aastast Artjom Komlovi.
"Olen natuke pettunud, sest olin kindel, et täna tuleb see võit, millega katkestame pika võiduta seeria Nõmme Kalju vastu. Soovisime täna teise koha ära kindlustada, et viimases voorus Paidesse pingevabalt minna," kõlas Vassiljevi kommentaar mängu kohta.
Mark Oliver Roosnupu väravale resultatiivse söödu andnud Komlovi etteastest rääkides oli Vassiljev aga oluliselt rõõmsam. "Ta oli tänast mänguaega väärt. Nädala alguses mõtlesin, keda Nikita Andrejevi kõrval edurivis kasutada. Proovisime treeningul erinevaid variante ja nägin kohe, et Komlov on valmis. Olin kindel, et ta teeb hea mängu.
Komlovi omapära on, et ta ei karda ühtegi vastast ega anna kellegi armu. Kevadel käisime enne hooaja algust treeninglaagris Küprosel ja mängisime Venemaa kõrgliigaklubi Jekaterinburgi FC Urali vastu ning Komlov oli põhikoosseisus. Toona nägime, et vastane teda ei kohta. Tal pole vahet, kes on vastas. Teadsin, et ta mängib täna oma taseme välja.
Komlov on jalgpallur, kes läheb iga treeninguga paremaks. Lisaks on ta lühikest kasvu, mis muudab tema peatamise vastaste jaoks keeruliseks. Arvan, et järgmisel hooajal teeb ta Premium liigas suuri tegusid," kiitis Vassiljev noort edurivimeest.